Din punctul meu de vedere, mesajul baladei *Comoara târzie* de Radu Stanca pune în lumină regretul prințului de a nu fi cunoscut și prețuit un lucru minunat, incredibil – simbolizat de creanga de aur - pe care nu știa că îl deține în grădina sa, spațiu apropiat, familiar. Tema textului o reprezintă incapacitatea de a te bucura și de a valorifica adevăratele comori, care se găsesc mult mai aproape de noi decât am putea crede.

Un prim argument în sprijinul acestei afirmații îl reprezintă atitudinea prințului, în dialogul cu *omul cu ochii şireţi*. Celălalt observă comoara ascunsă a prințului și îi cere acestuia, cu dibăcie și anticipând răspunsul său, o creangă de aur. Întrebarea îl surprinde pe prințul neștiutor, care îi spune omului că *Nici zeii nu au.*//*Aşa ceva nu e decât uneori*/ *În vrăjile goale şi-n visul din zori.* Prințul prezentat drept tăcut, manifestă un soi de orbire, tăcerea fiind un semn al interiorizării, al lipsei de deschidere față de lume. Ignorața prințului, neîncrederea totală în existența comorii îl fac să îi promită omului creanga de aur: *Dar omul răspunse: "– De-o aflu cumva*/ *Mi-o dai mie?" "– Bine, să fie a ta!"*.

Un alt argument îl constituie regretul prințului, exprimat în următoarele strofe ale poeziei, căci imediat ce obține promisiunea prințului, omul fuge în grădină. Apoi, *Urcă şerpuind până-n vârful bătrân*/ *Şi vesel se-ntoarse cu creanga în sân*, utilizarea verbului *a șerpui* fiind semnificativă în portretizarea personajului. Omul oportunist, obține cu ușurință bunul de preț al prințului. Acesta din urmă este, la început, nedumerit, apoi *Sprânceana-i se-ntunecă, braţele-i ard*, toate fiind semne ale neînțelegerii, furiei. Păstrând perspectiva personajului, naratorul subliniază inutilitatea acestei încrâncenări a prințului, fiindcă *totu-i zadarnic, totu-i în van,*/ *Totu-i de-acuma nemernic alean.* Ultimele două versuri surprind, prin vorbire indirectă liberă, părerea de rău, remușcarea prințului care nu a știut să-și vadă comoara: *O creangă se aur în curte avea*/ *Şi el, Prinţ nătâng, nu ştia, nu ştia...* Punctele de suspensie indică meditația, asociată regretului.

În concluzie, consider că textul citat atrage atenția asupra lucrurilor minunate pe care le avem, dar pe care nu le prețuim la adevărata lor valoare decât atunci când le pierdem.